钦定古今图书集成/理学汇编/文学典/第184卷 > 《八韵关键序》前人
## 钦定古今图书集成/理学汇编/文学典/第184卷 > 《八韵关键序》前人

八韵关键者，义山朱君时叟所编赋则也。魏晋以来，
诗犹近于三百五篇，至唐法始精。晚唐之后，条贯愈
密，而诗愈漓矣。赋亦六艺中之一观，《雅》《颂》大约可考。
《骚》辨作而体已变，风气愈降，赋亦愈下。由今视乾淳
以为古，由乾淳视《金在镕》《有物混成》等作又为古矧？
《长杨》《子虚》而上，胡可复见？然国家以文取人，亦随时
为高下，虽有甚奇杰之资，有不得不俛首于此。若朱
君“立例严，用功深”，盖亦深达于时宜者。朱君执此以
往，一日取先场屋，然后舍而弃之，肆力于为文，其于
古也孰御？虽然，又岂为文哉？